Eiropas Parlamenta rezolūcija par Parlamenta ieņēmumu un izdevumu tāmi 2006. finanšu gadam (2005/2012(BUD))



Oficiālais Vēstnesis 092 E , 20/04/2006 Lpp. 0394 - 0397



P6_TA(2005)0178 Situācija Sudānā Eiropas Parlamenta rezolūcija par Sudānu Eiropas Parlaments, - ņemot vērā visas attiecīgās ANO Drošības padomes rezolūcijas, tostarp Rezolūciju 1593 (2005) par stāvokli Sudānā un Rezolūciju 1564 (2004), atbilstoši kurām Starptautiskās izmeklēšanas komisija Dārfūras jautājumā 2005. gada 25. janvārī ziņojumu ANO Ģenerālsekretāram, - ņemot vērā Dārfūras rīcības plānu, par kuru 2004. gada 5. augustā vienojās ANO un Sudānas valdība, - ņemot vērā Visaptverošo miera līgumu, ko 2005. gada 9. janvārī Nairobi parakstīja Sudānas valdība un Sudānas Tautas atbrīvošanas kustība/armija, - ņemot vērā Parlamenta 2004. gada 16. septembra rezolūciju par humanitāro situāciju Sudānā [1] un ĀKK-ES Kopējās Parlamentārās Asamblejas 2005. gada 21. aprīļa rezolūciju ĀKK-ES 3777/05 par stāvokli Sudānā, - ņemot vērā ANO 2005. gada 26. aprīļa ziņojumu par stāvokli Sudānā, - ņemot vērā Reglamenta 105. panta 5. punktu, A. tā kā Visaptverošajā miera līgumā ir paredzēti atsevišķi bruņotie spēki, atsaucot 91000 valdības spēku karavīru no valsts dienvidu daļas divarpus gados un Sudānas Tautas atbrīvošanas armijas spēkus no valsts ziemeļu daļas astoņos mēnešos, kā arī naftas atradņu līdzvērtīgs sadalījums un vēlēšanas pēc trim gadiem; B. tā kā ANO Drošības padome savā 2005. gada 31. marta Rezolūcijā 1593 nolēma jautājumu par stāvokli Dārfūrā kopš 2002. gada jūlija nodot Starptautiskās krimināltiesas prokuroram; C. tā kā ir atbalstāma Naivašas miera līgumu parakstīšana 2004. gada 31. decembrī, bet Dārfūrā joprojām turpinās visu iesaistīto pušu vardarbība un Sudānas valdība turpina pārkāpt uguns pārtraukšanas nolīgumu, nespēj izformēt Džandžavīdu (Janjaweed) spēkus un nodot atbildīgos tiesai; ar bažām atzīmē, ka nesen ir strauji palielinājies nemiernieku izraisīto uguns pārtraukšanas pārkāpumu skaits; D. tā kā Starptautiskā izmeklēšanas komisija savā ziņojumā norādīja, ka Dārfūrā ir pastrādāti kara noziegumi "kas nav mazāk nopietni un briesmīgi kā genocīds", tostarp "uzbrukumi, ieskaitot civiliedzīvotāju nogalināšanu, spīdzināšanu, piespiedu pazušanu, ciematu iznīcināšanu, izvarošanu un citas seksuālas vardarbības veidus", ziņojumā secināts, ka "tie, kas identificēti kā iespējami atbildīgie par (šiem) noziegumiem, ir atsevišķi pārkāpēji, tostarp Sudānas valdības ierēdņi, milicijas spēku darbinieki, nemiernieku grupu biedri un daži ārvalstu armiju virsnieki, kas šādi rīkojušies kā privātpersonas"; E. tā kā Starptautiskā izmeklēšanas komisija Dārfūras jautājumā secināja, ka "Sudānas tiesu sistēma nespēj un nevēlas pievērsties stāvoklim Dārfūrā"; F. tā kā Naivašas miera nolīgumu parakstīšanas dēļ Eiropas Komisija apsolīja atkal paredzēt Sudānas piekļuvi EUR 450 miljoni no Eiropas Attīstības fonda līdzekļiem, nosakot sākotnējo summu EUR 50 miljoni humānai palīdzībai, ko sadalīja ziemeļu un dienvidu daļai; G. tā kā Āfrikas Savienībai līdz šim ir bijusi ļoti pozitīva loma vardarbības novēršanā, uguns pārtraukšanas kontrolē un ziņošanā par uguns pārtraukšanas pārkāpumiem un tā kā tā cenšas atsākt miera sarunas par Dārfūru, un formālā sarunu atsākšana ir paredzēta 2005. gada maija beigās; H. tā kā dažos novērtējumos minēts, ka Dārfūrā miruši 300000 cilvēku [2], no kuriem mēnesī 10000 [3] miruši vardarbības seku, nepareiza uztura un slimību dēļ; tā kā 1,65 miljoni cilvēku joprojām ir pārvietoti Dārfūrā [4] un ir ziņas, ka daži atgriežas mājās piespiedu kārtā; I. tā kā ļoti svarīga problēma ir visu Sudānas bruņoto spēku bijušo kaujinieku apvienošana un tā kā civiliedzīvotāju un visu formālo un neformālo milicijas spēku atbruņošana ir sevišķi svarīga kārtības, drošības, brīvības un stabilitātes nodrošināšanai; J. tā kā gaidāmā lietus sezona var vēl vairāk pasliktināt stāvokli un aptuveni 3500000 — 4000000 cilvēku var trūkt pārtika un medicīniskā palīdzība; tā kā Pasaules pārtikas programmā joprojām trūkst līdzekļu, lai pietiekamā mērā nodrošinātu pārtikas piegādes valsts iekšienē pārvietotajam personām, jo līdz 2005. gada 11. aprīlim izdevās nodrošināt tikai 20 % no vajadzīgā pārtikas apjoma; K. tā kā Dr. Mudawi Ibrahim Adam un viņa kolēģi Yasir Saleem un šoferi Abdalla Taha arestēja 2005. gada 8. maijā, dažas stundas pirms Dr. Adam izbraukšanas uz Īriju, lai saņemtu Frontes līnijas cilvēktiesību aizstāvja balvu no prezidenta McAleese; 1. atbalsta Sudānas valdības un Sudānas Tautas atbrīvošanas kustības/armijas 2005. gada 9. janvārī Nairobi parakstīto vēsturisko Visaptverošo miera līgumu, kas iezīmēja 21 gadu ilgušā pilsoņu kara beigas un bija svarīgs solis miera nodrošināšanā Sudānas dienvidu daļā un pasākums, kas var arī sekmēt miera nodrošināšanu Dārfūrā; 2. pieprasa, lai līgumslēdzējas puses bez turpmākas kavēšanās ievēro minēto līgumu un tā protokolus, kas cita starpā ietver vienošanos par varas un īpašuma sadali; aicina Sudānas valdību un Sudānas Tautas atbrīvošanās kustību ienākumus no naftas pārdošanas, ko tās saņems saskaņā ar Visaptverošajā miera līgumā paredzēto resursu sadalījumu, izmantot attīstības nolūkā, lai Sudānas iedzīvotāji varētu baudīt miera priekšrocības; 3. aicina Visaptverošā miera līguma puses iesaistīt visus politiskos un pilsoniskās sabiedrības līderus jaunās konstitūcijas izstrādē, lai nodrošinātu leģitimitāti un plašu politisko un sabiedrības atbalstu demokrātiskām reformām; 4. uzskata, ka labas pārvaldības nodrošināšanai ir svarīga sieviešu dalība un nediskriminācija lēmumu pieņemšanas procesā gan tiesību aktu pieņemšanas, gan to īstenošanas posmā; 5. uzstāj, ka Sudānas atjaunošanā uzmanība jāpievērš pulcēšanās un vārda brīvībai, kā arī neatkarīgu plašsaziņas līdzekļu klātbūtnei kā demokrātiskā plurālisma garantijai; 6. uzsver, ka Visaptverošais miera līgums var veicināt ilgstošu mieru un stabilitāti visā Sudānā un palīdzēt risināt problemātisko stāvokli Dārfūrā, bet tajā pašā laikā izsaka nopietnas bažas, ka pieaugošā nedrošība, vardarbība un Dārfūras krīzes mierīga risinājuma trūkums var apdraudēt visu miera procesu; 7. atbalsta ANO Drošības padomes lēmumu izveidot Apvienoto Nāciju Organizācijas misiju (UNMIS) Sudānā 10000 cilvēku sastāvā, ar mērķi atbruņot kaujiniekus, veikt samierināšanu, panākt tiesiskuma un cilvēktiesību ievērošanu, veikt atmīnēšanas darbus un uzraudzīt vēlēšanas, kā arī iesaistīties valsts atjaunošanas un attīstības procesā un izsaka cieņu valstīm, kas ņem dalību ANO misijā Sudānā; 8. atbalsta Āfrikas Savienības lēmumu palielināt tās miera uzturēšanas spēkus Dārfūrā līdz 7700 vīru sastāvam; 9. atbalsta ANO Drošības padomes lēmumu nodot jautājumu par stāvokli Dārfūrā izskatīšanai Starptautiskajā krimināltiesā (ICC); atbalsta arī to, ka Kofi Annans 2005. gada 5. aprīlī nodeva galvenajam prokuroram 51 aizdomās par kara noziegumu izdarīšanu turētās personas vārdu; pieprasa, lai Sudānas valdība un visas pārējās konfliktā iesaistītās personas darītu visu iespējamo, lai pilnībā sadarbotos ar minēto tiesu; 10. pauž kritisku attieksmi par to, ka Sudānas valdība ANO Rezolūciju 1593 nosaukusi par "netaisnīgu", kā arī par to, ka nemiernieku līderi nesniedz atbalstu ICC; 11. aicina visas iesaistītās personas atbalstīt Starptautiskās krimināltiesas darbību, lai izbeigtu nesodāmību Dārfūrā; cer, ka šīs rezolūcijas ievērošana sekmēs miera procesu Dārfūrā un Sudānas attīstību kopumā; 12. izsaka stingru atbalstu Drošības padomes aicinājumam ICC atbalstīt starptautiskās sadarbības centienus, lai veicinātu tiesiskumu, aizsargātu cilvēktiesības un apkarotu nesodāmību Dārfūrā; 13. nosoda Sudānas valdību sakarā ar tās atbildību par dažu kopienu un reģionu saimnieciskā un politiskā pagrimuma desmitgadēm, kas ir veicinājušas Dārfūras konfliktu; 14. nosoda pašreiz vērojamo vardarbību, teroru un plaši izplatīto izvarošanu Darfūrā, tostarp nevalstisko organizāciju darbinieku nolaupīšanu un milicijas un citu spēku uzbrukumus civiliedzīvotājiem Dārfūras dienvidu un rietumu daļā 2005. gada 25. un 26. aprīlī, kā ziņoja ΑΝΟ [5]; aicina visas iesaistītās personas nekavējoties pārtraukt vardarbību, konfliktus un seksuāla rakstura uzbrukumus Dārfūrā; 15. nosoda vardarbību, iebiedēšanu un novārdzināšanu, kas notiek valsts iekšienē pārvietoto personu nometnēs Dārfūrā, un atteikumu ielaist šajās nometnēs dažu starptautisko nevalstisko organizāciju pārstāvjus; uzstāj, lai starptautisko nevalstisko organizāciju pārstāvjiem garantētu neierobežotu piekļuvi visām valsts daļām, tostarp valsts iekšienē pārvietoto personu nometnēm; 16. nosoda Sudānas Sociālās attīstības organizācijas priekšsēdētaja Dr. Adam atkārtotu arestu (kas pirms tam 2004. gadā tika turēts apcietinājumā septiņus mēnešus), kā arī viņa kolēģa Salim un šofera Taha arestu; aicina Sudānas valsts iestādes nevilcinoties atbrīvot visas šīs trīs personas; uzstāj, lai Sudānas valsts iestādes dara zināmu, kur tās tur Dr. Adam, un ļauj viņam satikties ar ģimenes locekļiem un advokātiem; 17. pieprasa ES izdarīt spiedienu uz Sudānas iestādēm, lai tās nekavējoties atbrīvo Dr. Adam un izbeidz viņa sistemātisko mocīšanu; 18. uzstāj, lai visu valsts iekšienē pārvietoto personu atgriešanās mājās būtu brīvprātīga un to veiktu drošos un piemērotas aizsardzības apstākļos un lai starptautisko sabiedrību informētu par visām plānotajām minēto personu pārvietošanām pirms to veikšanas; 19. aicina Sudānas valdību nodrošināt, ka sievietes, kas ir izvarotas, var tūlīt pēc paziņošanas par uzbrukumu saņemt ārstēšanu un ka pieliek visas pūles, lai turpinātu policijas spēku apmācību par seksuālās vardarbības jautājumiem; šajā sakarā atbalsta izmaiņas paziņošanas par izvarošanas gadījumiem procedūrā (8. veidlapas aizpildīšana un medicīniskās palīdzības nevalstisko organizāciju atzīšana par līdzvērtīgiem medicīniskās aprūpes centriem), par kuriem Parlamenta delegācijai paziņoja tieslietu ministrs; 20. aicina visas Sudānas konfliktā iesaistītās personas atturēties no bērnu, kas jaunāki par 18 gadiem, iesaukšanas armijā un kā karavīru izmantošanas un aicina Sudānas iestādes aizsargāt pārvietotos bērnus, jo īpaši nepilngadīgos bez pavadības; 21. nosoda Svētās pretošanās armijas darbības Sudānas dienvidu daļā un Ugandā; 22. atgādina, ka īpaša uzmanība jāpievērš saimnieciskās darbības atjaunošanai, galvenokārt lauksaimniecībā, tostarp sieviešu iespējai saņemt mikrokredītu; īpaša uzmanība un atbalsts jāpiešķir bērnu un sieviešu veselībai un izglītībai, kā arī universitātēm, jo īpaši valsts dienvidu daļā; 23. mudina Eiropas Komisiju nodrošināt, lai humānās palīdzības organizācijām pakāpeniski tiktu piešķirti līdzekļi EUR 450 miljoni apmērā palīdzības sniegšanai pēc iespējas lielākā teritorijā; uzsver, ka Sudānas valdībai piekļuve šiem līdzekļiem jānodrošina tikai gadījumā, ja tiek panākti būtiski sasniegumi miera nodrošināšanā Dārfūrā, ieskaitot visa veida vardarbības izbeigšanu, Sudānas valdības finansētas zemessardzes izveidošanu un sadarbību ar Starptautisko Krimināltiesu izmeklēšanas jautājumos; 24. aicina dalībvalstis veikt steidzamas un dāsnas iemaksas humānās palīdzības sniegšanai Sudānā un Čadā, kā arī nodrošināt decentralizētu sadarbību; 25. aicina Sudānas valdību un Čadas, Lībijas un Centrālāfrikas Republikas valdības noteikt stingrāku kontroli attiecībā uz kājnieku ieroču tirdzniecību reģionā; aicina ANO Drošības padomi noteikt piemērotus pasākumus, lai apturētu jebkādu ieroču izplatīšanu Dārfūras reģionā un apsvērt iespēju kā piemērotu līdzekli noteikt ierobežotas sankcijas, lai apturētu turpmāko ieroču tirdzniecību un ieroču izplatīšanu šajā reģionā; 26. mudina Amerikas Savienotās Valstis paātrināt saistību izpildi attiecībā uz konflikta atrisināšanu un visatļautības izbeigšanu Dārfūrā, sanāksmju par globālo terorismu ietvaros tiekoties ar Sudānas valdības Drošības un izlūkošanas dienesta vadītāju; 27. uzdod tā priekšsēdētājam nosūtīt šo rezolūciju Padomei, Komisijai, Sudānas valdībai, Āfrikas Savienībai, ES dalībvalstu valdībām, Amerikas Savienotajām Valstīm, Krievijai, Čadai, Lībijai, Eritrejai, Ēģiptei un Ķīnai, ANO ģenerālsekretāram, ĀKK un ES Apvienotās Parlamentārās Asamblejas līdzpriekšsēdētājām un ĀKK Padomei. [1] Pieņemtie teksti, P6_TA(2004)0012. [2] Apakšnama Starptautiskās attīstības komitejas ziņojums par Dārfūru Sudānā "Atbildība aizsargāt", piektais sesijas ziņojums 2004.-2005., I sējums, 2005. gada 16. marts, 7. lpp. [3] Pasaules pārtikas programmas ziņu tīmekļa vietne, http://www.wfp.org, 2004. gada 13. septembris. [4] Starptautiskās izmeklēšanas komisijas Dārfūras jautājumā 2005. gada 25. janvāra ziņojums ANO Ģenerālsekretāram, 62. lpp. [5] ANO ziņojums par stāvokli Sudānā, 2005. gada 26. aprīlis. --------------------------------------------------